《曹主簿泾自卜寿藏追范石湖韵谨依虚谷使君例各一再和 其四》
宋代·汪炎昶

何遽卜茔兼树楸，寿如黄绮阅炎刘。九州骨岂皆黄壤，百岁人谁尽白头。

贵贱一时膏野草，贤愚后代指荒丘。因公重慨浮生事，落叶寒云渺渺秋。

作者简介：汪炎昶（一二六一～一三三八），字懋远，婺源（今属江西）人。幼励志力学，受学于孙嵩，得程朱性理之要。宋亡，与同里江凯隐于婺源山中，名其所居为雪瓷，自号古逸民，学者称古逸先生。元惠宗至元四年卒，年七十八。有《古逸民先生集》二卷。事见本集附录《汪古逸民先生行状》。　汪炎昶诗，以《宛委别藏》本为底本，并新辑集外诗编为一卷。